**Helsingin toinen metrolinja** on kaavailtu Helsingin metron seuraava metrolinja. Toisen linjan toteuttamisesta on ollut 2000-luvun alusta lähtien erilaisia suunnitelmia, joista laajimmat ovat ulottuneet Santahaminasta Viikkiin ja Helsinki-Vantaan lentoasemalle. Nykytilanteessa toisen linjan toteutusta on suunniteltu 2030-luvulle.

Tilanne 2015
------------

Vuoden 2015 tilanteessa Kamppi–Pasila-linjan toteuttamista kaavailtiin 2030-luvulle muiden suunnitelmien ollessa enemmän tai vähemmän jäissä. Metrolle on tehty varaus vuoden 2002 asemakaavaan välille Pasila–Kamppi–Laajasalo. Marraskuussa 2014 julkaistuun joukkoliikenteen runkoverkon teemakarttaan vuodelle 2050 sama linjaus on merkitty "runkoyhteydeksi, jonka toteutustapa ratkaistaan tarkemmassa suunnittelussa".

Suunnitelmat
------------

### Pasilan metro

Vuoden 2002 suunnitelmien mukaan Pasilan metro (tunnettu myös nimillä Töölön metro ja Meilahden metro) lähtisi Kampista, ja siihen tulisi neljä uutta asemaa, jotka sijaitsisivat Töölössä, Olympiastadionilla, Meilahdessa ja Pasilassa. Vuoden 2007 esityksessä Pasilan suunnan metroa esitettiin toteutettavaksi vasta Laajasalon metron jälkeen. Alustavissa suunnitelmissa vuonna 2009 metron rakentamisen aloittamista suunniteltiin vuodelle 2019.

Pasilan metron toteuttaminen siirrettiin 2010-luvun puolella 2030-luvulle. Keski-Pasilaan suunniteltiin kuitenkin louhittavaksi työtunneli ja keskustakortteliin liittyvät ratatunnelit metron myöhempää toteutusta varten. Metroasemaan liittyvän työtunnelin louhinnan oli tarkoitus alkaa heinäkuussa 2014.

#### Pasilan metron haarat

*Katso myös: Lentokenttämetro*
Pasilan metrolinjan suunnitelmissa on esitetty erilaisia jatko- ja haaramahdollisuuksia. Esitettyjä vaihtoehtoja ovat olleet muun muassa automatisoitu metro lentoasemalle, Viikin metro suurimmin osin pintaratana ja metron haarauttaminen Meilahdesta Pitäjänmäkeen. Metrolinjojen jatkamista Viikistä Itäkeskukseen ja lentokentältä Tuusulaan on myös ehdotettu. Vuoden 2006 suunnitelmissa Pasilasta eteenpäin linjalle kaavailtiin kahta haaraa. Toinen näistä kulkisi Helsinki-Vantaan lentoasemalle Käpylän ja Maunulan kautta ja toinen Viikkiin Kumpulan ja Vanhankaupungin kautta. Pasilan metron haarojen rakentamisen esitettiin ajoittuvan 2020-luvulle, mutta ne viivästyvät melko varmasti Pasilan metron mahdollisen toteutuksen siirtyessä 2030-luvulle.

### Laajasalon metro

Helsinki on vertaillut Laajasalon suunnan eri liikenne- ja metrovaihtoehtoja 2000- ja 2010-lukujen aikana. Laajasalon metroon on suunniteltu kahdeksan asemaa, joista yksi sijaitsee Santahaminassa ja kolme Laajasalossa, loput kantakaupungissa Katajanokalla, Kauppatorin tienoilla, Esplanadilla ja Kampissa, jossa linja kohtaisi nykyisen metrolinjan. Vuonna 2007 esitettiin rakennettavaksi "supistettua metroa", jossa olisi rakennettu vain uudet asemat Esplanadille ja Laajasaloon. Vuoden 2014 liikennevaihtoehtojen vertailussa mukana oli yhdeksän eri vaihtoehtoa, joihin kuuluivat metron lisäksi muun muassa raitio- ja vesiliikenne. Laajasalon metron toteutuksesta ei ole vuoden 2014 alussa tietoa, sillä sen merenalaisen osan rakentaminen osoittautui hyvin vaikeaksi ja kalliiksi. Valtio asetti myös Pisararadan toteuttamisen metrohankkeen edelle. Vuotta myöhemmin helmikuussa 2015 myös Pisararadan toteutus lykkääntyi. Vuoden 2014 tilanteessa Laajasalon yhteystarve toteutettaneen todennäköisimmin raitiovaunusiltana.

### U-metrolinja

Kampin metroaseman alle louhittiin nykyisen metroaseman rakentamisen yhteydessä 1970-luvulla toinen tunneli, jota suunniteltiin käytettäväksi U-metrolinjan asemana, mihin olisi kuulunut myös nykyisin varastotilana oleva Hakaniemen toinen laiturihalli.

Katso myös
----------

* Helsingin metro
* Itämetro
* Länsimetro

Lähteet
-------

1. ↑  Helsingin yleiskaava 2002 (PDF) *hel.fi*.  26.11.2003. Helsingin kaupunkisuunnitteluvirasto, yleissuunnitteluosasto. Viitattu 31.3.2015.
2. ↑  Teemakartta – Joukkoliikenteen runkoverkko 2050 (PDF) *hel.fi*.  25.11.2014. Helsingin kaupunki, Helsingin kaupunkisuunnitteluvirasto. Viitattu 31.3.2015.
3. ↑  *Töölön metro-osuus, kaupunkikuva*. Arkkitehtitoimisto Lahdelma & Mahlamäki Oy. Helsingin kaupunki, 2002. Julkaisun verkkoversio (PDF) (viitattu 31.3.2015).
4. 1 2 3  Torvinen, Pekka: Pasilan keskuksen rakennustyöt alkavat – luvassa kiertoreittejä, sillan rakentamista ja louhintaa *metro.fi*.  26.6.2014. Sanoma. Viitattu 30.3.2015.
5. 1 2  Vepsäläinen, Seppo: Laajasalon raideyhteys – supistettu metro (PDF) *hel.fi*.  2007. Helsingin kaupunki.  Arkistoitu 30.3.2015. Viitattu 30.3.2015.
6. 1 2 3  Savolainen, Jaana: HKL kaavailee uutta metrolinjaa Pitäjänmäestä rantarataa pitkin Espooseen (digitilaajille) *hs.fi*.  28.3.2009. Sanoma Oyj. Viitattu 31.3.2015.
7. ↑  Töölö-Pasila -metro *uuttahelsinkia.fi*.  12.9.2009. Helsingin kaupunki.  Arkistoitu 7.11.2009. Viitattu 8.4.2015.  (archive.org)
8. ↑  Vepsäläinen, Seppo: Metro Pasilasta eteenpäin (PDF) *hel.fi*.  2004. Helsingin kaupunki. Viitattu 30.3.2015.
9. ↑  Jakonen, Jani: Kruunuvuorenrantaan ja Vartiosaareen sittenkin metro? *helsinginuutiset.fi*.  27.12.2013. Etelä-Suomen Media.  Arkistoitu 2.4.2015. Viitattu 30.3.2015.
10. ↑  Laajasalon raideliikenteen vaihtoehdot – Ympäristövaikutusten arviointiselostus (PDF) (s. 3) Helsingin kaupunki. Viitattu 30.3.2015.
11. ↑  Salokorpi, Jussi: Pisararataa ei tule – ainakaan nyt *yle.fi*.  24.2.2015. Yle. Viitattu 30.3.2015.
12. ↑  Silfverberg, Kalle: Töölön metro jäi jumiin (Archive.org) *metro.fi*.  25.2.2014. Sanoma.  Arkistoitu 24.3.2016. Viitattu 30.3.2015.
13. ↑  Moisio, Teppo: Helsingin alla kummittelee neljä haamuasemaa (digitilaajille) *hs.fi*.  17.2.2015. Sanoma.  Arkistoitu. Viitattu 31.3.2015.

Aiheesta muualla
----------------

* HKL: Metro Pasilasta eteenpäin (Arkistoitu – Internet Archive)
* HKL: Laajasalon raideyhteys - supistettu metro (Arkistoitu – Internet Archive)
* Helsingin Uutiset: Pasilassa varaudutaan metroon, jota ei näy (Arkistoitu – Internet Archive)